Nō reira ka tīmata ake taku kōrero mānawatia a Matariki. Kua roa ahau e ako e pā ana ki te māramataka Māori, e pā ana ki a Matariki. I te whā tau kua pahure ake nei i haere ahau ki tētahi wānanga ki roto i Whangārei-terenga-paraoa ki te whakarongo ki ngā kōrero a te tākuta a Dr Rangi Matamua i kōrero ia mō Matariki, i kōrero ia e pā ana ki ngā tohu o te wā me te māramataka Māori. I taua wā kātahi anō taku pāpā i hinga i ako ahau ngā kōrero e pā ana ki Te Waka o Rangi, arā ko te tupuna o Taramainuku e pupuri ana i ngā wairua o ngā mea o te tau kua pahure ake nei, ā, nō reira i runga i tēnā kōrero, e mihi ana ki ngā mate huhua o te wā. Matariki tohu mate. Ko tētahi ko Tā Wira Gardiner, ko tētahi ko Kahurangi June Jackson. Nō reira e mihi ana ki te hunga kua whetūrangitia.